આજની અસ્થિ કળશયાત્રામાં જાહેરજનતા પણ સ્વૈચ્છિક રીતે જોડાઇ હતી. તો, સમગ્ર યાત્રામાં સ્વ.અટલજીની લાક્ષણિક મુદ્રાની તસ્વીરો, વિશાળ કટઆઉટ, તેમની કવિતાઓની પંકિતઓ સહિતના આયોજન સૌથી વધુ ધ્યાન ખેંચતા હતા. સાંજે ૬-૦૦ વાગ્યાની આસપાસ સંપૂર્ણ શાસ્ત્રોક્ત વિધિ અને વૈદિક મંત્રોચ્ચાર સાથે મુખ્યમંત્રી વિજયભાઇ રૂપાણી દ્વારા સ્વ.અટલજીના અસ્થિનું સાબરમતી નદીમાં વિસર્જન કરવામાં આવ્યું હતું. આ પ્રસંગે મુખ્યમંત્રીએ સ્વ.વાજપેયીજીની રાજકીય સફરની સાથે સાથે તેમના લોકહિતના કાર્યો, સાદગી અને સરળ સ્વભાવને યાદ કરી તેમના જીવનકાર્યોને બિરદાવ્યા હતા. મુખ્યમંત્રીએ સ્વ.અટલજીની યાદમાં સાબરમતી નદીના કિનારે જયાં અસ્થિ વિસર્જન કરાયું છે ત્યાં અટલ ઘાટ બનાવવાની જાહેરાત પણ કરી હતી.